เงินทุนไหลเข้าแห่ซื้อตราสารยังไม่เก็งกำไร
สมาคมตราสารหนี้ไทย ชี้ต่างชาติขนเงินลงทุนใน ตราสารหนี้ระยะยาวเพิ่ม
12 ม.ค. 2555

สมาคมตราสารหนี้ไทย ชี้ต่างชาติขนเงินลงทุนใน ตราสารหนี้ระยะยาวเพิ่ม 
สะท้อนแนวโน้มที่ดีในปีนี้ ระบุยังไม่พบการเก็งกำไรแม้เงินทุนทุนจะเคลื่อนไหวไหลเข้าออกเร็วขึ้น
นายนิวัฒน์ กาญจนภูมินทร์ กรรมการผู้จัดการ สมาคมตลาดตราสารหนี้ไทย กล่าวว่า ผลจากการที่เงินทุนเคลื่อนย้ายจากต่างประเทศในปีนี้จะไหลเข้าออกเร็วขึ้น ตามที่ธนาคารแห่งประเทศ (ธปท.) เตือนนักลงทุนให้ระวังนั้น ขณะนี้ยังไม่ส่งผลกระทบอะไรต่อปริมาณเงินทุนต่างชาติที่ไหลเข้ามาถือลงทุนสุทธิในตราสารหนี้มากนัก เนื่องจากสัดส่วนการถือลงทุนของนักลงทุนต่างชาติในตราสารหนี้ไม่ได้เปลี่ยนแปลงอย่างมีนัยสำคัญ 
“เท่าที่ดูปริมาณการถือของต่างชาติในตราสารหนี้ ในปัจจุบันอยู่ที่ประมาณ 4 แสนล้านบาท ไม่ได้เปลี่ยนแปลงจากเดิมนัก แต่ยอมรับว่าเงินที่มาลงทุนเข้าออกเร็วขึ้น โดยเฉพาะในตราสารหนี้ระยะสั้น เช่น อายุ 14 วัน ครบอายุก็ไหลออกเข้าอยู่แล้ว แต่การถือในตราสารหนี้ระยะยาวไม่เปลี่ยน แถมมีแนวโน้มจะมีการเข้ามาลงทุนเพิ่มด้วย ซึ่งดีต่อตลาดตราสารหนี้ของไทย และสะท้อนว่านักลงทุนต่างชาติมองภาพรวมเศรษฐกิจไทยดี มีความเชื่อมั่น จึงไม่ลดการลงทุนยาว” นายนิวัฒน์ กล่าว
นายนิวัฒน์ กล่าวว่า การไหลเข้ามาลงทุนของเงินทุนจากต่างประเทศยังไม่ถือว่ามีลักษณะผิดปกติ หรือมีการเก็งกำไรมาก แม้ปริมาณเงินทุนไหลเข้าจะเลือกลดการลงทุนในตราสารทุน หรือหุ้นลง แล้วเลือกมาลงทุนในตราสารหนี้เพิ่มขึ้น หลังปัจจัยในตลาดโลกเปลี่ยนแปลงเร็วจากปัญหาหนี้ในยุโรป การฟื้นตัวของเศรษฐกิจสหรัฐและเอเชีย ซึ่งต้องติดตามดูต่อไป